চট্টগ্রাম, ১০ জুলাই (শীর্ষ নিউজ ডটকম): ব্যাপক ধরপাকড়, সড়ক অবরোধ, নেতাকর্মীদের অবরুদ্ধ করে রাখার মধ্য দিয়ে বন্দর নগরী চট্টগ্রামে ৩০ ঘণ্টার হরতাল চলছে। হরতালের পক্ষে চট্টগ্রামে কোথাও পিকেটিং করতে দিচ্ছে না পুলিশ। সকাল থেকে নগরীর প্রধান প্রধান এলাকায় পিকেটিং এবং মিছিল বের করার চেষ্টা করলে পুলিশি বাধার মুখে পড়েন হরতালকারীরা। এ সময় ইসলামী অন্দোলনসহ আরো কয়েকটি সংগঠনের কমপক্ষে শতাধিক নেতাকর্মীকে পুলিশ আটক করেছে।  হরতালে নগরীতে বড় ধরনের কোনো সংঘর্ষ না হলেও সকালে হাটহাজারীর ভাথুয়া মাদ্রাসায় হরতালের  সমাবেশে ছাত্রলীগের হামলায় ১২ জন আহত হয়েছে বলে দাবি করেছেন ইসলামী আন্দোলনের নগর সেক্রেটারি জান্নাতুল ইসলাম। এছাড়া চট্টগ্রাম-হাটহাজারী সড়কের চৌধুরী হাট এবং চট্টগ্রাম-কাপ্তাই সড়কের মদুনাঘাট এলাকায় কিছু পিকেটার অবস্থান নিয়ে অবরোধ সৃষ্টি করে।  ইসলামী আন্দোলনের নগর সেক্রেটারি জান্নাতুল ইসলাম দাবি করেন, সকাল থেকে নগরীর বিভিন্ন এলাকা থেকে পুলিশ দেড়শ থেকে দুইশ নেতাকর্মীকে আটক করেছে। এর মধ্যে বন্দরের এক স্থান থেকে ৪৫ জন, অন্য স্থান থেকে ১৫, বহদ্দারহাট চান্দগাঁও থেকে ২৫, দেওয়ান হাট থেকে ইসলামী ছাত্র আন্দোলনের নগর  সাধারণ সম্পাদক সুলতানুল ইসলাম এবং দক্ষিণ জেলা প্রচার সম্পাদক গিয়াস উদ্দিনসহ ২৫ জন, অলঙ্কার মোড় থেকে ৩০ জনকে আটক করে পুলিশ। তবে পুলিশ বলেছে, তারা সকাল থেকে বিভিন্ন এলাকায় গাড়ি ভাংচুরের চেষ্টা এবং মিছিল বের করার চেষ্টা করলে ৪৯ জন আটক করেছে।    সিএমপির ডবলমুরিং জোনের এসি তানভীর আরাফাত জানান, নগরীর বন্দর এলাকা থেকে ১৬, চান্দগাঁও এলাকা থেকে ১৬ এবং ডবলমুরিং এলাকায় ১৪ জনসহ মোট ৪৯ জন আটক করা হয়েছে।  ভ্রাম্যমাণ আদালতের বিচারক একেএম রেজাউর রহমান জানান, সকালে ইপিজেড এলাকায় মিছিল করতে জড়ো হলে সেখান থেকে ১৭  জনকে আটক করে পুলিশ। তাদের ভ্রাম্যমাণ আদালতের মাধ্যমে বিধি মোতাবেক তাৎক্ষণিক বিচার করা হয়েছে।  এদিকে হরতালের বিরুদ্ধে নগরীতে সমাবেশ শেষে আওয়ামী লীগ ও এর অঙ্গ সংগঠনের পক্ষ থেকে মোটরসাইকেল শোডাউন করা হয়। একই সময় নগরীর লালখান বাজার মোড়ে সমাবেশ করে আওয়ামী লীগ ও এর অঙ্গ সংগঠন। এ সময় চট্টগ্রাম নগর আওয়ামী লীগ সভাপতি সাবেক মেয়র এবিএম মহিউদ্দিন চৌধুরী হরতাল প্রত্যাখ্যান করতে জনগণের প্রতি আহ্বান জানান। মহানগর আওয়ামীলীগ নগরীতে হরতাল বিরোধী মাইকিং করছে।  এদিকে হরতালে চট্টগ্রামে রিকশা ছাড়া সব ধরনের যানবাহন  চলাচল এবং অফিস আদালত বন্ধ রয়েছে। চট্টগ্রাম থেকে দূরপাল্ল্লার বাস চলাচল করছে না। বন্দররের ভেতরে মালামাল উঠানামা হলেও ট্রাক না চলায় কোনো পণ্য বাইর করা যাচ্ছে না বলে জানিয়েছেন বন্দর কর্তৃপক্ষের সচিব সৈয়দ ফরহাদ উদ্দিন আহমদ।  (শীর্ষ নিউজ ডটকম/ এসআই/ এআই/ ১২.৫০ঘ.)